KIRJALLINEN KYSYMYS E-1261/00

esittäjä(t): Camilo Nogueira Román (Verts/ALE) komissiolle

(19. huhtikuuta 2000)

Aihe: ENCE:n ja ELNOSA:n tehtaiden siirto pois Pontevedrasta

Valtiollisten paperimassaa tuottavan ENCE:n ja klooria tuottavan ELNOSA:n muodostama tehdaskompleksi sijaitsee Pontevedrassa, muutama sata metriä kaupungin keskustasta samannimisen joen suussa ja lähellä Marínin kaupunkia ja satamaa. Tehdasalue saastuttaa jokea, jossa on runsaasti meren eläviä ja kaloja. Lisäksi tehtaiden aiheuttama ilman saastuminen huonontaa kaupunkien asuinkelpoisuutta ja haittaa niiden kehitystä. Ilman tätä tehdasaluetta Pontevedran ja Marínin kaupungit muodostaisivat yhtenäisen kaupunkialueen. Tehtaat ja valtava jätevesien käsittelyallas vievät suuren tilan meren rannalta tällä Galician tärkeimpiin kuuluvalla luontoalueella.

Tehdaskompleksi on rakennettu tontille, jonka käyttöön on myönnetty hallinnollinen lupa, jonka voimassaolo Espanjan rannikkoa koskevan lain mukaan päättyy vuonna 2018 (66 §, toinen momentti). Toisaalta tehdaskompleksi on laiton, sillä sen aiheuttaman vaaran ja kansalaisten jatkuvien protestien vuoksi Galician hallitus teki sopimuksen ENCE:n kanssa mereen laskettavista jätteistä ehtona keskelle joensuuta vedetyn jäteveden poistokanavan käyttämiselle ja määräsi ELNOSA:n suljettavaksi vuonna 1991. ENCE ei noudattanut tehtyä sopimusta, eikä Galician hallitus ollut antanut vielä vuonna 1998 lupaa jäteveden poistokanavan käyttöön. ELNOSA puolestaan laskee edelleen laissa sallittuja suurempia määriä elohopeaa mereen ilman lupaa. Espanjan hallituksen elinten ja kansallisen toksikologisen laitoksen mukaan ENCE:n jätevesipäästöt

ovat myrkyllisiä ja voivat vahingoittaa vakavasti ympäristöä ja eräät Santiagon yliopiston osastot ovat laskeneet, että jokisuun meren elävissä tavatut elohopeapitoisuudet ylittävät sallitun määrän, joka on 0,1 ppm.

Koska tiedetään, että tehtaat eivät voi tehdä minkäänlaista talous- tai tuotantosuunnitelmaa, joka ulottuu pidemmälle kuin vuoteen 2018, jolloin tontille annetun maankäyttöluvan voimassaolo päättyy, ja koska tehtaista kärsivä väestö vastustaa niitä, aikooko komissio ryhtyä toimiin ELNOSA:n siirtämiseksi välittömästi ja neuvotteluihin ENCE:n siirtämiseksi lyhyen ajan kuluessa sopivampaan paikkaan todettuaan niiden aiheuttamat taloudelliset, sosiaaliset ja ympäristölliset vahingot ja tutkittuaan kysymystä yhdessä Galician ja Espanjan viranomaisten kanssa?

Margot Wallströmin komission puolesta antama vastaus

(9. kesäkuuta 2000)

Yritysten uudelleen sijoittaminen ei toissijaisuusperiaatteen mukaisesti kuulu komission tehtäviin. Jos kyseessä olevien laitosten voidaan osoittaa rikkoneen yhteisön ympäristöalan lainsäädäntöä, komissio voi kuitenkin ryhtyä Espanjan viranomaisten suhteen tarvittaviin toimenpiteisiin sen varmistamiseksi, että lainsäädäntöä noudatetaan. Näihin toimenpiteisiin kuuluvat myös rikkomisesta johtuvat menettelyt, joista määrätään EY:n perustamissopimuksen 226 artiklassa (entisessä 169 artiklassa).

Parlamentin jäsenen antaman tiedon mukaan näyttää siltä, ettei kyseisiin kahteen laitokseen tarvitse vielä soveltaa ympäristön pilaantumisen ehkäisemisen ja vähentämisen yhtenäistämiseksi 24. syyskuuta 1996 annettua direktiiviä 96/61/EY(1), koska määräaika sen täytäntöönpanemiselle on lokakuu 2007. Tapaus olisi näin ollen tutkittava vesistöihin ja ilmaan tehtyjä päästöjä koskevien direktiivien kannalta.

On syytä todeta, että komissio on jo tutkinut yhden kyseistä Pontevedrassa Galiciassa sijaitsevaa teollisuuslaitosta koskevan valituksen, jossa epäiltiin laitoksen rikkoneen useita ilmansaasteita ja veden pilaantumista koskevia direktiivejä. Tutkimus osoitti, ettei yhtäkään ilmansaasteita ja veden pilaantumista koskevaa rikkomusta voitu osoittaa, ja asian käsittely päätettiin vuoden 1999 lopulla.

(1) EYVL L 257, 10.10.1996.